NSFAS betaal meer as ŉ miljard aan universiteite vir arm studenteFoto: Argief Kagisho Mamabolo, woordvoerder van NSFAS, het gesê dié bedrag is sowat 15% van die totale begroting wat elke universiteit kan kry vir die inskrywing van studente wat vir die hulpskema kwalifiseer. Mamabolo het gesê hulle verwag dat universiteite saam met hulle sal werk om te verseker dat die registrasie van gefinansierde studente glad verloop aangesien die regering die betaling bevestig het. “Studente wat vanjaar terugkeer en wat in 2016 gefinansier is, hoef nie bekommerd te wees nie aangesien hulle outomaties in 2017 weer finansiering sal kry sonder om daarvoor aansoek te doen indien hulle die ooreenkomsvorm vir finansiële hulp geteken en minstens 50% van hul modules geslaag het.” Mamabolo het gesê hulle glo dat geen enkele student wat reeds plek gekry het by ŉ universiteit weggewys sal word weens ŉ tekort aan finansiering nie aangesien meer as 160 000 studente se aansoek om finansiële hulp reeds goedgekeur is. “Ons verwag dat studente regverdig behandel sal word en nie teen gediskrimineer sal word oor hul agtergrond nie,” het Mamabolo gesê. Hy het gesê sommige studente het nog nie SMS-bevestiging van NSFAS gekry nie, maar aansoeke vir finansiering het wel nou amptelik gesluit. Studente by kolleges het tot 14 Februarie tyd om hul aansoeke in te dien. Mamabolo het gesê NSFAS sal voortgaan om meer studente goed te keur. Hulle hoop om alle aansoeke teen 27 Januarie te finaliseer.